ΑΠΟΦΑΣΗ ΤΗΣ ΕΠΙΤΡΟΠΗΣ της 19ης Νοεμβρίου 1993 περί συστάσεως επιστημονικής, τεχνικής και οικονομικής επιτροπής αλιείας (93/619/ΕΚ)

Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,

Έχοντας υπόψη τη συνθήκη για την ίδρυση της Ευρωπαϊκής Κοινότητας,

Εκτιμώντας:

ότι η υλοποίηση του κοινοτικού καθεστώτος αλιείας και υδατοκαλλιέργειας απαιτεί τη συμβολή ειδικευμένων επιστημόνων, ιδίως για εφαρμογή των γνώσεων στον τομέα της βιολογίας της θάλασσας και της αλιείας, της αλιευτικής τεχνολογίας, της οικονομίας ή άλλων παρεμφερών κλάδων της αλιείας, ή όσον αφορά τις ανάγκες της έρευνας στον τομέα της αλιείας και υδατοκαλλιέργειας-

ότι η συμβολή αυτή πρέπει να λαμβάνει χώρα στα πλαίσια μόνιμης επιτροπής που συνιστάται στο πλαίσιο της Επιτροπής-

ότι τα καθήκοντα της υπάρχουσας επιστημονικής και τεχνικής επιτροπής αλιείας, που έχει συσταθεί με την απόφαση 79/572/ΕΟΚ της Επιτροπής (1), όπως τροποποιήθηκε από την πράξη προσχώρησης της Ισπανίας και της Πορτογαλίας, πρέπει να υποστούν ανάλογες μεταβολές- ότι είναι, ως εκ τούτου σκόπιμο, για λόγους σαφήνειας, να αντικατασταθεί η εν λόγω οδηγία,

ΑΠΟΦΑΣΙΖΕΙ:

Άρθρο 1

Συνιστάται στο πλαίσιο της Επιτροπής επιστημονική, τεχνική και οικονομική επιτροπή αλιείας, καλούμενη στο εξής "επιτροπή".

Άρθρο 2

1. Η Επιτροπή συμβουλεύεται περιοδικά την επιτροπή ως προς όλα τα προβλήματα σχετικά με τους κανόνες που διέπουν την πρόσβαση στις ζώνες και στους πόρους της κοινοτικής αλιείας και καθορίζουν την άσκηση δραστηριοτήτων αλιευτικής εκμετάλλευσης.

2. Η επιτροπή συντάσσει ετήσια έκθεση σχετικά με την κατάσταση των αλιευτικών πόρων και την εξέλιξη των αλιευτικών δραστηριοτήτων, λαμβάνοντας υπόψη τους βιολογικούς, τεχνικούς και οικονομικούς παράγοντες. Συντάσσει επίσης έκθεση σχετικά με τις οικονομικές συνέπειες της κατάστασης των αλιευτικών πόρων.

3. Η επιτροπή υποβάλλει ετήσια έκθεση σχετικά με τις εργασίες που εκτελούνται και τις εργασίες που απαιτούνται στο πεδίο του συντονισμού της επιστημονικής τεχνικής και οικονομικής έρευνας για τον τομέα της αλιείας και της υδατοκαλλιέργειας.

4. Η επιτροπή μπορεί να εφιστήσει την προσοχή της Επιτροπής σε κάθε πρόβλημα που αναφέρεται στις παραγράφους 1 έως 3.

Άρθρο 3

Η επιτροπή απαρτίζεται από 28 μέλη κατ' ανώτατο όριο.

Άρθρο 4

Τα μέλη της επιτροπής διορίζονται από την Επιτροπή μεταξύ ειδικευμένων επιστημόνων, που έχουν αρμοδιότητα στους τομείς που αναφέρονται στο άρθρο 2.

Άρθρο 5

Η επιτροπή εκλέγει μεταξύ των μελών της έναν πρόεδρο και δύο αντιπροέδρους. Η εκλογή λαμβάνει χώρα με απλή πλειοψηφία των μελών.

Άρθρο 6

1. Η θητεία των μελών, του προέδρου και των αντιπροέδρων της επιτροπής διαρκεί δύο έτη και μπορεί να ανανεωθεί. Εντούτοις, ο πρόεδρος και οι αντιπρόεδροι της επιτροπής δεν είναι δυνατόν να επανεκλεγούν αμέσως εφόσον έχουν ασκήσει τα καθήκοντά τους επί δύο συνεχόμενες περιόδους δύο ετών. Η άσκηση των καθηκόντων δεν συνεπάγεται αμοιβή.

Μετά τη λήξη της περιόδου των δύο ετών, τα μέλη, ο πρόεδρος και οι αντιπρόεδροι της επιτροπής συνεχίζουν να ασκούν τα καθήκοντά τους μέχρι την αντικατάσταση ή την ανανέωση της θητείας τους.

2. Εφόσον ένα μέλος, ο πρόεδρος ή ένας από τους αντιπροέδρους της επιτροπής κρίνει ότι αδυνατεί να φέρει σε πέρας την αποστολή του ή σε περίπτωση παραιτήσεως, αντικαθίσταται για την υπόλοιπη διάρκεια της θητείας του, σύμφωνα με την διαδικασία που προβλέπεται, ανάλογα με την περίπτωση, στο άρθρο 4 ή στο άρθρο 5.

Άρθρο 7

1. Κατόπιν συμφωνίας με τις υπηρεσίες της Επιτροπής, η επιτροπή δύναται να δημιουργήσει στα πλαίσια αυτής, ομάδες εργασίας.

2. Οι ομάδες εργασίας έχουν ως αποστολή τη σύνταξη έκθεσης προς την επιτροπή σχετικά με τα θέματα που αυτή καθορίζει.

Άρθρο 8

1. Η επιτροπή και οι ομάδες εργασίας συνεδριάζουν κατόπιν προσκλήσεως εκ μέρους ενός αντιπροσώπου της Κοινότητας.

2. Ο αντιπρόσωπος της Επιτροπής καθώς και οι άλλοι ενδιαφερόμενοι μόνιμοι ή προσωρινοί υπάλληλοι της Επιτροπής συμμετέχουν στις συνεδριάσεις της επιτροπής και των ομάδων εργασίας.

3. Οι αντιπρόσωποι της επιτροπής δύνανται να προσκαλέσουν προσωπικότητες που έχουν ειδικές αρμοδιότητες σε ό,τι αφορά το προς εξέταση αντικείμενο, να συμμετάσχουν και στις συνεδριάσεις αυτές.

4. Οι υπηρεσίες της Επιτροπής διασφαλίζουν τη γραμματεία της Επιτροπής και των ομάδων εργασίας.

Άρθρο 9

1. Οι συζητήσεις της επιτροπής αφορούν τις αιτήσεις γνωμοδοτήσεως οι οποίες διατυπώνονται από την Επιτροπή- μετά τις συζητήσεις αυτές δεν διενεργείται ψηφοφορία.

Ο αντιπρόσωπος της Επιτροπής, αιτούμενος τη γνωμοδότηση της επιτροπής, μπορεί να καθορίσει την προθεσμία εντός της οποίας πρέπει αυτή να διατυπωθεί.

2. Εφόσον η αιτηθείσα γνωμοδότηση καθίσταται αντικείμενο ομόφωνης συμφωνίας των μελών της επιτροπής, τα μέλη αυτά συνάγουν από κοινού πορίσματα. Εφόσον δεν επιτευχθεί ομόφωνη συμφωνία, οι διάφορες θέσεις που έχουν υποστηριχθεί κατά τη διάρκεια των συζητήσεων καταχωρούνται στα πρακτικά που συντάσσονται υπό την ευθύνη του αντιπροσώπου της Επιτροπής.

Άρθρο 10

Σύμφωνα με τις διατάξεις του άρθρου 214 της συνθήκης, τα μέλη της επιτροπής οφείλουν να μη διαδίδουν τις πληροφορίες που έχουν περιέλθει σε γνώση τους κατά τις εργασίες της επιτροπής, όταν ο αντιπρόσωπος της Επιτροπής γνωστοποιεί στα μέλη ότι η αιτηθείσα γνωμοδότηση αφορά θέματα εμπιστευτικού χαρακτήρα.

Στην περίπτωση αυτή, μόνο τα μέλη της επιτροπής καθώς και ο αντιπρόσωπος και οι άλλοι ενδιαφερόμενοι μόνιμοι ή προσωρινοί υπάλληλοι της Επιτροπής παρίστανται στις συνεδριάσεις.

Άρθρο 11

1. Η απόφαση 79/572/ΕΟΚ καταργείται.

2. Τα μέλη της επιστημονικής και τεχνικής αλιείας, βάσει της απόφασης 79/572/ΕΟΚ, καθίστανται μέλη της Επιτροπής που συνιστάται με την παρούσα απόφαση μέχρι τη λήξη της θητείας τους.

3. Οι διατάξεις του άρθρου 6 εφαρμόζονται, τηρουμένων των αναλογιών, κατά τη λήξη της θητείας των μελών που αναφέρονται στην παράγραφο 2.

Βρυξέλλες, 19 Νοεμβρίου 1993.

Για την Επιτροπή

Γιάννης ΠΑΛΑΙΟΚΡΑΣΣΑΣ

Μέλος της Επιτροπής

(1) ΕΕ αριθ. L 156 της 23. 6. 1979, σ. 29.